เอกสารแนบ 3

รายงานความรับผิดชอบของคณะกรรมการ ต่อรายงานทางการเงิน

เรียน ท่านผู้ถือหุ้น

บริษัท ศรีไทยซุปเปอร์แวร์ จำกัด (มหาชน)

คณะกรรมการบริษัทได้ให้ความสำคัญในการดูแลกิจการให้เป็นไปตามหลักการกำกับดูแลกิจการที่ดี
โดยคณะกรรมการบริษัทเป็นผู้รับผิดชอบต่องบการเงินของบริษัท ศรีไทยซุปเปอร์แวร์ จำกัด
(มหาชน) และงบการเงินรวมของบริษัท ศรีไทยซุปเปอร์แวร์ จำกัด (มหาชน) และบริษัทย่อย
รวมถึงข้อมูลสารสนเทศทางการเงินที่ปรากฏในรายงานประจำปี ในการจัดทำงบการเงิน
บริษัทได้พิจารณาเลือกใช้นโยบายบัญชีที่เหมาะสม
ถือปฏิบัติโดยสม่ำเสมอและเป็นไปตามมาตรฐานการบัญชีที่รับรองทั่วไป
รวมทั้งได้มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
เพื่อให้เป็นประโยชน์ต่อผู้ถือหุ้น นักลงทุนทั่วไปและผู้มีส่วนได้เสียอย่างเหมาะสม

ผู้สอบบัญชีของบริษัทคือ บริษัท ไพร้ซวอเตอร์เฮาส์คูเปอร์ส เอบีเอเอส จำกัด
ได้ตรวจสอบงบการเงินของบริษัท และงบการเงินรวมของบริษัทและบริษัทย่อย
โดยคณะกรรมการบริษัทและผู้บริหารได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี
ซึ่งความเห็นของผู้สอบบัญชีได้ปรากฏในรายงานของผู้สอบบัญชีซึ่งแสดงไว้ในรายงานประจำปีแล้ว

คณะกรรมการบริษัท จัดให้มีระบบการบริหารความเสี่ยง และการควบคุมภายในที่เหมาะสม
เพื่อให้มั่นใจได้อย่างมีเหตุผลว่าข้อมูลทางบัญชีมีความถูกต้องครบถ้วนและเพียงพอที่จะดำรงไว้ซึ่งทรัพย์สินตลอดจนเพื่อป้องกันไม่ให้เกิดการทุจริตหรือมีการดำเนินการที่ผิดปกติอย่างมีสาระสำคัญ

คณะกรรมการบริษัท ได้แต่งตั้งคณะกรรมการตรวจสอบ
เพื่อทำหน้าที่สอบทานนโยบายการบัญชีและคุณภาพของรายงานทางการเงิน ระบบการควบคุมภายใน
การตรวจสอบภายใน ระบบการบริหารความเสี่ยง ตลอดจนการเปิดเผยข้อมูลรายการระหว่างกัน
ทั้งนี้ความเห็นของคณะกรรมการตรวจสอบเกี่ยวกับเรื่องดังกล่าวปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัท
มีความเห็นว่าโครงสร้างการบริหารและระบบการควบคุมภายในของบริษัทโดยรวมอยู่ในระดับที่น่าพอใจ
และผลการตรวจสอบของผู้สอบบัญชีของบริษัทที่ไม่มีเงื่อนไขและไม่มีข้อสังเกต
ทำให้เชื่อได้ว่างบการเงินของบริษัท ศรีไทยซุปเปอร์แวร์ จำกัด (มหาชน)
และงบการเงินรวมของบริษัท ศรีไทยซุปเปอร์แวร์ จำกัด (มหาชน) และบริษัทย่อย
สำหรับปีสิ้นสุดวันที่ 31 ธันวาคม พ.ศ. 2553 ได้แสดงฐานะการเงิน
ผลการดำเนินงานและกระแสเงินสดโดยถูกต้องตามที่ควรในสาระสำคัญตามหลักการบัญชีที่รับรองทั่วไป
ตลอดจนได้ปฏิบัติตามกฎหมายและกฎระเบียบที่เกี่ยวข้อง

[] ในนามคณะกรรมการบริษัท

(นายสนั่น อังอุบลกุล)

ประธานกรรมการบริษัท

รายงานคณะกรรมการตรวจสอบ

เรียน ท่านผู้ถือหุ้น

บริษัท ศรีไทยซุปเปอร์แวร์ จำกัด (มหาชน)

คณะกรรมการตรวจสอบของบริษัท ศรีไทยซุปเปอร์แวร์ จำกัด (มหาชน)
ประกอบด้วยกรรมการอิสระ 3 ท่าน ซึ่งเป็นผู้ทรงคุณวุฒิมีความรู้ความสามารถ
มีประสบการณ์เฉพาะด้าน มีคุณสมบัติครบถ้วนตามข้อกำหนดของตลาดหลักทรัพย์แห่งประเทศไทย
มีความอิสระในการปฏิบัติหน้าที่ตามกฎบัตรคณะกรรมการตรวจสอบ ซึ่งมีศาสตราจารย์วิโรจน์
เลาหะพันธุ์ เป็นประธานกรรมการตรวจสอบ นายเอ้งฮัก นนทิการ และนายสุชาติ บุญบรรเจิดศรี
เป็นกรรมการตรวจสอบ

ในปี พ.ศ. 2553 คณะกรรมการตรวจสอบได้มีการประชุมรวม 5 ครั้ง
เป็นการประชุมร่วมกับผู้บริหารระดับสูงของบริษัทฯ คือ
รองกรรมการผู้จัดการด้านการเงินและบริหาร ผู้สอบบัญชีรับอนุญาต ผู้จัดการฝ่ายตรวจสอบภายใน
เพื่อร่วมชี้แจงข้อเท็จจริงและผลการตรวจสอบบัญชีและหลักฐานแต่ละไตรมาส จำนวน 4 ครั้ง
และประชุมเฉพาะกรรมการตรวจสอบร่วมประชุมกับผู้สอบบัญชีรับอนุญาตโดยไม่มีผู้บริหารระดับสูงเข้าร่วมอีก
1 ครั้ง โดยทุกครั้งกรรมการตรวจสอบทุกท่านเข้าร่วมประชุมโดยครบถ้วน
และมีผู้จัดการฝ่ายตรวจสอบภายใน
เป็นเลขานุการของคณะกรรมการตรวจสอบเพื่อจดรายงานการประชุมด้วย

คณะกรรมการตรวจสอบได้ปฏิบัติตามกฎบัตรคณะกรรมการตรวจสอบที่บริษัทฯได้อนุมัติไว้อย่างเคร่งครัด
และเป็นไปตามประกาศตลาดหลักทรัพย์แห่งประเทศไทย เรื่อง
คุณสมบัติและขอบเขตการดำเนินงานของคณะกรรมการตรวจสอบ พ.ศ. 2551
ผลการปฏิบัติงานแต่ละครั้ง ได้สรุปเป็นรายงานเสนอให้คณะกรรมการบริษัททราบ
ซึ่งอาจสรุปสาระสำคัญได้ดังนี้

1.  งบการเงินรายไตรมาส และงบการเงินประจำปี พ.ศ. 2553

คณะกรรมการตรวจสอบ ได้สอบทานงบการเงินเป็นรายไตรมาส และงบการเงินประจำปี พ.ศ.
2553
โดยสอบถามและรับฟังคำชี้แจงเกี่ยวกับความถูกต้องและครบถ้วนของงบการเงินตามมาตรฐานการบัญชี
การปรับปรุงการบัญชีที่มีผลกระทบต่องบการเงินประจำไตรมาสหรือประจำปีของบริษัทฯจากผู้สอบบัญชีรับอนุญาต
รองกรรมการผู้จัดการด้านการเงินและบริหาร และผู้ตรวจสอบภายในของบริษัทฯประกอบด้วย

คณะกรรมการตรวจสอบเห็นว่า งบการเงินของบริษัทฯประจำปี พ.ศ. 2553
มีความถูกต้องเท่าที่ควรตามหลักการบัญชีที่รับรองทั่วไป และได้เปิดเผยข้อมูลที่สำคัญอย่างเพียงพอ
เห็นสมควรเสนอคณะกรรมการบริษัทเพื่อพิจารณาให้ความเห็นชอบและนำเสนอต่อที่ประชุมผู้ถือหุ้นได้

2.  การควบคุมภายในและระบบการกำกับดูแลกิจการที่ดี

คณะกรรมการตรวจสอบ ผู้สอบบัญชีรับอนุญาตและผู้ตรวจสอบภายใน
ได้สอบทานระบบการควบคุมภายใน และระบบการกำกับดูแลกิจการที่ดีของบริษัทฯแล้ว
มีความเห็นร่วมกันว่า ไม่พบข้อบกพร่องที่เป็นสาระสำคัญในระบบการควบคุมภายใน
คณะกรรมการตรวจสอบได้เน้นให้ติดตามเป็นระยะ
และหากมีข้อเสนอแนะก็ได้เสนอต่อฝ่ายบริหารเพื่อแก้ไข

สำหรับนโยบายการกำกับดูแลกิจการที่ดี บริษัทฯได้ดำเนินการแก้ไขและปรับปรุงตลอดปี พ.ศ. 2553
ที่ผ่านมา ซึ่งทำให้ในปีนี้บริษัทฯได้รับผลการประเมินการกำกับดูแลกิจการของบริษัทจดทะเบียน
ซึ่งดำเนินการโดยสมาคมส่งเสริมสถาบันกรรมการบริษัทไทยด้วยคะแนนเฉลี่ยรวม 90%
สูงกว่าค่าคะแนนเฉลี่ยโดยรวมของบริษัทจดทะเบียนในกลุ่ม SET50

3.  การสอบทานการบริหารความเสี่ยง

คณะกรรมการตรวจสอบ ได้สอบถามการดำเนินงานของคณะอนุกรรมการบริหารความเสี่ยงของ
บริษัทฯเป็นประจำทุกไตรมาส พบว่า
คณะอนุกรรมการบริหารความเสี่ยงได้ติดตามและปรับปรุงให้การดำเนินงานมีประสิทธิภาพทั้งด้านความเสี่ยงในการบริหารและการดำเนินงาน
ซึ่งเปลี่ยนแปลงไปตามสภาพของธุรกิจและสภาพสิ่งแวดล้อมอย่างเหมาะสม

4.  การปฏิบัติตาม พรบ.หลักทรัพย์และตลาดหลักทรัพย์ และกฎหมายอื่นที่เกี่ยวข้อง

คณะกรรมการตรวจสอบ
ได้ติดตามเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับการประกอบธุรกิจของบริษัทฯแล้ว
ไม่พบประเด็นที่เป็นสาระสำคัญในเรื่องที่ไม่ถือปฏิบัติ
และไม่มีรายการใดที่มีลักษณะเป็นความขัดแย้งทางผลประโยชน์ด้วย

5.  การพิจารณาแต่งตั้งผู้สอบบัญชี สำหรับงบการเงินประจำปี พ.ศ. 2554

คณะกรรมการตรวจสอบ ได้พิจารณาผลการปฏิบัติงานของผู้สอบบัญชีในรอบระยะเวลาบัญชีปีที่ผ่านมา
โดยให้คำนึงถึงชื่อเสียง ความน่าเชื่อถือ ความสามารถในการให้บริการตรวจสอบ
และการให้คำรับรองงบการเงินได้ทันเวลาอย่างสม่ำเสมอแล้ว เป็นที่น่าพอใจในระดับหนึ่ง
จึงขอเสนอต่อคณะกรรมการบริษัท เพื่อให้เสนอขออนุมัติต่อที่ประชุมผู้ถือหุ้นเพื่อแต่งตั้งให้
นางสาวแน่งน้อย เจริญทวีทรัพย์ ผู้สอบบัญชีรับอนุญาตเลขที่ 3044 หรือ นายขจรเกียรติ
อรุณไพโรจนกุล ผู้สอบบัญชีรับอนุญาตเลขที่ 3445 หรือ นายชาญชัย ชัยประสิทธิ์
ผู้สอบบัญชีรับอนุญาตเลขที่ 3760 หรือ นางอนุทัย ภูมิสุรกุล ผู้สอบบัญชีรับอนุญาตเลขที่ 3873 หรือ
นายวิเชียร กิ่งมนตรี ผู้สอบบัญชีรับอนุญาตเลขที่ 3977 จากบริษัท ไพร้ซวอเตอร์เฮาส์คูเปอร์ส
เอบีเอเอส จำกัด คนใดคนหนึ่งเป็นผู้สอบบัญชีของบริษัทฯ สำหรับรอบระยะเวลาบัญชีประจำปี พ.ศ.
2554 โดยมีค่าตอบแทนเบ็ดเสร็จรวม 2,027,000 บาท (สองล้านสองหมื่นเจ็ดพันบาทถ้วน)

ในนามคณะกรรมการตรวจสอบ

[] บริษัท ศรีไทยซุปเปอร์แวร์ จำกัด (มหาชน)

(ศาสตราจารย์วิโรจน์ เลาหะพันธุ์)

ประธานกรรมการตรวจสอบ

กรุงเทพมหานคร

1 กุมภาพันธ์ 2554